**Υπό την Αιγίδα της Α.Ε. του Προέδρου της Δημοκρατίας Κυρίου Προκοπίου Παυλοπούλου**

Προς τους αξιότιμους προέδρους των Επαγγελματικών Επιμελητηρίων

Αθήνα, 3 Ιουνίου 2019

Θέμα: Επιχειρηματικά βραβεία Θαλής ο Μιλήσιος

Αξιότιμοι κύριοι,

Με την παρούσα επιστολή θα θέλαμε να σας ενημερώσουμε για τα πρώτα επιχειρηματικά βραβεία Θαλής ο Μιλήσιος, ζητώντας παράλληλα την συμμετοχή των μελών των Επιμελητηρίων σας.

Τα επιχειρηματικά βραβεία Θαλής ο Μιλήσιος τα οποία διοργανώνονται από την CPAN με την συνεργασία της GK MEDIA PUBLISHING και της PALLADIAN CONFERENCES, υπό την Αιγίδα της Α.Ε. του Προέδρου της Δημοκρατίας Κυρίου Προκοπίου Παυλοπούλου και με την υποστήριξη της Κεντρικής Ένωσης Επιμελητηρίων Ελλάδος και του Συνδέσμου Βιομηχανιών Ελλάδος, θα απονεμηθούν σε εκδήλωση που θα πραγματοποιηθεί στην Θεσσαλονίκη στις 6 Σεπτεμβρίου 2019, με προσκεκλημένους την πολιτική ηγεσία, εκπροσώπους της τοπικής αυτοδιοίκησης, των παραγωγικών και επιχειρηματικών φορέων της χώρας, καθώς και του επιχειρηματικού κόσμου.

Τα επιχειρηματικά βραβεία Θαλής ο Μιλήσιος έρχονται να επιβραβεύσουν τους καλύτερους του ελληνικού επιχειρείν, τους διορατικούς και πρωτοπόρους που τολμούν, οραματίζονται, πρωτοπορούν και διακρίνονται σε μια περίοδο γεμάτη αντιξοότητες. Παράλληλα, έχουν σκοπό να προβάλουν τους επιλεγμένους επιχειρηματίες, ώστε να αποτελέσουν πρότυπο για την κοινωνία και μοχλό για την επανεκκίνηση της Ελληνικής οικονομίας.

Ακολουθούν επιγραμματικά οι κατηγορίες των Βραβείων και τα κριτήρια βράβευσης:

(Κοινά κριτήρια: Μετοχικό κεφάλαιο, Αριθμός εργαζομένων, Κύκλος εργασιών, Κερδοφορία)

Διορατική επιχείρηση – Βραβείο Θαλής ο Μιλήσιος (Τολμηρές επιχειρηματικές αποφάσεις κόντρα στην κρίση)

Αυτοδημιούργητος Επιχειρηματίας (Δημιουργία από την αρχή κερδοφόρας επιχείρησης)

Οικογενειακή Επιχείρηση (Επιτεύγματα νεότερης γενιάς)

Καινοτόμα Επιχείρηση (Καινοτομίες)

Ταχύτατα Αναπτυσσόμενη Επιχείρηση (Θετικές μεταβολές βασικών μεγεθών)

Εξωστρεφής Επιχείρηση (Ποσοστό εξαγωγών επί του τζίρου)

Γυναίκα-Επιχειρηματίας (Επιτεύγματα επιχείρησης υπό την διοίκησή της)

Επιχείρηση που δημιουργεί νέες θέσεις εργασίας (Αριθμός νέων θέσεων εργασίας)

Εταιρικά και Κοινωνικά Υπεύθυνη Επιχείρηση (Ενέργειες ΕΚΕ)

Ψηφιακά μετασχηματισμένη Επιχείρηση (Επιτυχημένος Ψηφιακός Μετασχηματισμός)

Εναρμονισμένη Επιχείρηση με τις αρχές Εταιρικής Διακυβέρνησης (Εφαρμογή κανόνων Εταιρικής Διακυβέρνησης)

Νεοφυής Επιχειρηματικότητα (Επιτεύγματα νέας επιχείρησης).

Ακολουθεί το αναλυτικό χρονοδιάγραμμα της διαδικασίας:

Επίσημη Προκήρυξη των βραβείων

Υποβολή Υποψηφιοτήτων από τα κατά τόπους Επιμελητήρια – **Μέχρι 30 Ιουνίου**

Αξιολόγηση Υποψηφιοτήτων – Ιούλιος

Βράβευση – Αρχές Σεπτεμβρίου (Στο πλαίσιο της ΔΕΘ)

Ο πρόεδρος της οργανωτικής επιτροπής των βραβείων καθηγητής Διονύσης Χιόνης και τα μέλη κα Μαίρη Χατζάκου, αντιπρόεδρος και διευθύνουσα σύμβουλος της ΜΕΒΓΑΛ, κ.κ. Καθηγητής Γιάννης Μουρμούρας, Υποδιοικητής της Τράπεζας της Ελλάδος, Κωνσταντίνος Κόλλιας, Πρόεδρος του Οικονομικού Επιμελητηρίου Ελλάδας, Στάθης Κεφαλίδης, Κυβερνήτης ΑXEPA Ελλάς, Καθηγητής Γιάννης Παπαδημητρίου, τ. Πρύτανης Πανεπιστημίου Μακεδονίας, Δρ. Χρήστος Γεωργίου, διευθυντής Μελετών και Τεκμηρίωσης του ΣΒΕ, θα συνεργαστούν για την αξιολόγηση των υποψηφιοτήτων.

Οι νικητές θα προβληθούν στη σχετική απολογιστική έκδοση των βραβείων που θα διανεμηθεί δωρεάν στην Διεθνή Έκθεση Θεσσαλονίκης και θα κυκλοφορήσει με την εφημερίδα Παρασκήνιο και την Free Press Καρφίτσα.

Παρακαλούμε όπως κοινοποιήσετε την παρούσα επιστολή στα μέλη σας και μας αποστείλετε τις σχετικές υποψηφιότητες από τα μέλη του Επιμελητηρίου σας μέχρι την **30η Ιουνίου 2019**. Σε περίπτωση που δεν είναι εφικτή η αποστολή υποψηφιοτήτων από το Επιμελητήριο σας, η οργανωτική επιτροπή θα προχωρήσει στην επιλογή υποψηφιοτήτων με βάση τις δημοσιευμένες οικονομικές και άλλες καταστάσεις σε όποια κατηγορία είναι αυτό δυνατό και ακολούθως θα ενημερωθείτε για αυτές με νεότερη σχετική επιστολή.

Σε κάθε περίπτωση θα επικοινωνήσουμε εκ νέου μαζί σας, προκειμένου να σας προσκαλέσουμε στην εκδήλωση απονομής των βραβείων που θα πραγματοποιηθεί την 6η Σεπτεμβρίου 2019, στην πόλη της Θεσσαλονίκης, στο πλαίσιο της ΔΕΘ.

Παραμένουμε στη διάθεσή σας για οποιαδήποτε διευκρίνιση (τηλ. επικοινωνίας: 2103392321 κ. Κωστής Στεφάνου).

Με εκτίμηση,

Νίκος Καραμανλής Γιώργος Λιμπέρης

Πρόεδρος Πρόεδρος

GK MEDIA PUBLISHING PALLADIAN COMMUNICATIONS SPECIALISTS